Source: http://www.demagog.sk/politici/160/andrej-kiska/?oblast=27
Timestamp: 2019-01-16 10:37:59+00:00

Document:
„…do Štrasburgu (na medzinárodný súd, pozn.) sa môže obrátiť osoba, nemôže sa obrátiť štátna organizácia, takže to nie je realizovateľné…“
Podľa článku 34, hlavy II (týkajúcej sa Európskeho súdu pre ľudské práva) Európskeho dohovoru o ľudských právach "súd môže prijímať sťažnosti prijímané ktorýmkoľvek jednotlivcom, mimovládnou organizáciou alebo skupinou osôb, ktoré sa považujú za poškodené…" (.pdf, s. 19). Možnosť štátu podať sťažnosť je podľa článku 33 Dohovoru možná iba voči inému štátu, ktorý Dohovor prijal a nejakým spôsobom porušil. (.pdf, s. 19) Výrok preto hodnotíme ako pravdivý.
Dôležitý výrok O 5 minút 12, 21. septembra 2014:
„Z pohľadu krajín Európskej únie najväčší, najvyšší stupeň nedôvery v súdnictvo je práve v našej krajine.“
Výrok prezidenta Kisku sme už overovali v júni 2014 (O 5 minút 12, 22. júna 2014). Aj vtedy nesprávne tvrdil, že Slovensko má úplne najnižšiu dôveru v justíciu z krajín EÚ 28.
Podľa posledných výsledkov prieskumu Eurobarometer (november 2013, pozn.) na tému "Spravodlivosť v Európskej únii", Slovenská republika mala nedôveru k súdnictvu na úrovni 66 %, pričom Česká republika a Slovinsko mali túto nedôveru nad 70 %. (odpovede na otázku Overall, would you say that you tend to trust or tend not to trust the justice? s. 14). Výrok preto hodnotíme ako nepravdivý.
Eurobarometer z novembra 2013 je posledný prieskumom Európskej komisie na tému justície.
Dodávame, že ak by prezident hovoril o najnižšej nezávislosti súdnictva v EÚ, tak by mal pravdu. Podľamerania Svetového ekonomického fóra (WEF) je vnímanie nezávislosti súdnictva na Slovensku najnižšie v EÚ (graf č. 7). Len dodávame, že ide o percepciu, teda vnímanie nezávislosti súdnictva vzorkou respondentov. Nezobrazuje tak úplnú realitu.
„A mne Ústava ukladá, aby som skutočne pri menovaní zvážil spôsobilosť (kandidátov na Ústavný súd, pozn.)“
Kiska naráža na rozhodnutie Ústavného súdu v kauze Čentéš z októbra 2012, ktoré uznalo právo prezidentovi zvážiť spôsobilosť kandidátov. V Ústave SR sa však exaktne neukladá aby rezident zvážil spôsobilosť kandidátov, ktorých má vymenovať. Inými slovami, prezident nemusí zvažovať spôsobilosť (okrem zákonných predpokladov) kandidátov podľa Ústavy. Výrok hodnotíme ako zavádzajúci.
Podľa Ústavy SR čl. 134 (2):
„Sudcov ústavného súdu vymenúva na návrh Národnej rady Slovenskej republiky na dvanásť rokov prezident Slovenskej republiky. Národná rada Slovenskej republiky navrhuje dvojnásobný počet kandidátov na sudcov, ktorých má prezident Slovenskej republiky vymenovať.“
Čl 102 písmeno s.) hovorí:
"Prezident vymenúva a odvoláva sudcov Ústavného súdu Slovenskej republiky, predsedu a podpredsedu Ústavného súdu Slovenskej republiky, prijíma sľub sudcov Ústavného súdu Slovenskej republiky a sľub generálneho prokurátora,"
V Ústave sa takáto právomoc "zvážiť spôsobilosť" exaktne neuvádza, no rozhodnutie Ústavného súdu v kauze Čentéš mu takéto právomoci dáva. Rozhodnutie z 24. októbra 2012 uznáva právo prezidenta SR zvoleného kandidáta nevymenovať, dôvody však nesmú byť svojvoľné.
"Prezident Slovenskej republiky je povinný zaoberať sa návrhom Národnej rady Slovenskej republiky na vymenovanie generálneho prokurátora Slovenskej republiky podľa čl. 150 Ústavy Slovenskej republiky, a ak bol zvolený postupom v súlade s právnymi predpismi, v primeranej lehote buď vymenovať navrhnutého kandidáta, alebo oznámiť Národnej rade Slovenskej republiky, že tohto kandidáta nevymenuje.
Prezident uvedie dôvody nevymenovania, pričom tieto nesmú byť svojvoľné."
Kiska ako dôvod uviedol: „…u piatich kandidátov som dospel k záveru, že ich odborná spôsobilosť nie je dostačujúca na zastávanie postu ústavného súdu. Nezistil som u nich trvalý záujem o ústavné súdnictvo, ústavne právo, nie sú mi známe výsledky sústavnej práce, ktoré by dokazovali ich ozajstní záujem stať sa najvyššími sudcami tejto krajiny.“
Trend, 27. júna 2014:
"Je pravda, že právomoc prezidenta vymenovať sudcov Ústavného súdu potom ústava konkretizuje v článku 134 vetou: „Národná rada Slovenskej republiky navrhuje dvojnásobný počet kandidátov na sudcov, ktorých má prezident vymenovať.“ Skutočnosť, že sa táto veta nachádza v inej časti ústavy, nemôže nič zmeniť na podstate veci, na ktorej sa bez váhania zhodli renomovaní ústavní právnici: „Princípy vyslovené v rozhodnutí Ústavného súdu v kauze Čentéš sú aplikovateľné v celom rozsahu aj na proces vymenovania a prijímania sľubu kandidátov na posty ústavných sudcov.“
„…som menoval z navrhnutých kandidátov jednu sudkyňu a požiadal som parlament, aby na voľné dve miesta mi navrhol ďalších štyroch kandidátov. Medzičasom tí kandidáti, z ktorých neboli vybraní, podali návrh na Ústavný súd.“
Prezident Andrej Kiska zo šiestich navrhnutých kandidátov do funkcie sudcov ÚS SR skutočne vymenoval len Janu Baricovú. Odpoveďou piatich nevymenovaných kandidátov bola sťažnosť podaná na Ústavný súd. Rozhodnutie súdu ešte nie je známe. Kiska požiadal NR SR o navrhnutie ďalších štyroch kandidátov do funkcie ústavných sudcov, z ktorých by vyberal dvoch. Výrok hodnotíme ako pravdivý.
Podľa čl. 134 odst. 2 Ústavy SR sú kandidáti na post sudcu Ústavného súdu volení v NR SR. Poslanci volia dvojnásobný počet kandidátov, z ktorých polovicu následne vymenúva prezident (.pdf).
V apríli a máji 2014 sa v NR SR konala voľba kandidátov do funkcie ústavných sudcov, keďže 4. júla uplynulo funkčné obdobie troch sudcov ÚS SR (Jána Lubyho, Jána Auxta a Juraja Horvátha). V apríli boli v NR SR zvolení piati kandidáti: Jana Baricová, Ján Bernát, Miroslav Ďuriš, Eva Fulcová a Imrich Volkai. V máji sa šiestym kandidátom stal Juraj Sopoliga.
SITA, 10. júla 2014:
"Andrej Kiska v júni 2014 vymenoval zo šestice kandidátov na sudcov ÚS, ktorí boli zvolení v NR SR len Janu Baricovú. Podľa jeho slov: "ostatní kandidáti nie sú dostatočne odborne spôsobilí na zastávanie postu sudcu ústavného súdu."
TASR, 15. septembra 2014:
"Nevymenovaní kandidáti sa obrátili na ÚS SR, kde podali sťažnosť. "Boli doručené sťažnosti od všetkých piatich nevymenovaných kandidátov. Boli pridelené sudcom spravodajcom," uviedla pre TA3 Martina Demčáková z tlačového odboru ÚS SR."
SITA, 18. septembra 2014:
"Prezident požiadal NR SR, aby na voľné dve miesta navrhli ďalších štyroch kandidátov. Predseda parlamentu Pavol Paška však nové voľby ešte nevyhlásil, čaká, kým Ústavný súd o danej veci rozhodne."
„Ústavný súd má teraz namiesto 13, 11 členov. Ústavný súd niekoľko rokov fungoval namiesto 13 s 11 členmi a fungoval absolútne bez problémov.“
Ústavný súd SR sa skladá z 13 sudcov, no v súčasnosti skutočne funguje len s 11-timi sudcami. Tiež je pravdou, že ÚS SR fungoval v minulosti niekoľko rokov taktiež s 11 členmi (od 30. apríla 2004 do 21. januára 2007). Demagog.SK nezistil, že by v období, keď na Ústavnom súde pôsobilo len 11 sudcov bol Ústavný súd nefunkčný a nerozhodoval z procedurálnych dôvodov. Výrok hodnotíme ako pravdivý.
Podľa čl. 134 odst. 1 Ústavy SR sa Ústavný súd skladá z 13 sudcov. Ako tvrdí Kiska, k dnešnému dňu (22. septembra 2014, pozn.) je naozaj obsadený 11-timi členmi (predsedníčka: Ivetta Macejková, podpredseda: Milan Ľalík, ostatní sudcovia: Jana Baricová, Peter Brňák, Ľubomír Dobrík, Ľudmila Gajdošíková, Sergej Kohut, Lajos Mészáros, Marianna Mochnáčová, Ladislav Orosz a Rudolf Tkáčik).
Podľa galérie ústavných sudcov predchádzajúcich funkčných období zverejnenej na stránke ÚS SR bol prehľad ústavných sudcov od roku 2002 nasledovný:
funkčné obdobie sudcov ÚS SR od roku 2002
KLUČKA od 21. januára 1993, 30. apríla 2004
DOBRÍK 28. februára 1997, následne 27. februára 2004 -
BÁRÁNY 20. januára 2000 21. januára 2007
BROSTL 20. januára 2000 21. januára 2007
BABJAK 20. januára 2000 21. januára 2007
MAZÁK 22. januára 2000 30. septembra 2006
OGURČÁK 22. januára 2000 21 januára 2007
ŠVÁBY 22. januára 2000 30. apríla 2004
GAJDOŠÍKOVÁ 22. januára 2000, následne 16. januára 2007 -
MÉSZÁROS 22. januára 2000, následne 16. februára 2007 -
AUXT 4. júla 2002 4. júla 2014
HORVÁTH 4. júla 2002 4. júla 2014
LUBY 4. júla 2002 4. júla 2014
MACEJKOVÁ 16. februára 2007 -
ĽALÍK 16. februára 2007 -
BRŇÁK 16. februára 2007 -
KOHUT 16. februára 2007 -
MOCHNÁČOVÁ 16. februára 2007 -
OROSZ 16. februára 2007 -
TKÁČIK 16. februára 2007 -
BARICOVÁ 10. júla 2014 -
Podľa uvedenej tabuľky môžeme vidieť, že v istom období pôsobilo menej ako 13 ústavných sudcov, ako to tvrdí prezident Kiska. Napríklad v roku 2004 pôsobilo do 30. apríla ešte 13 sudcov. Týmto dátumom však skončilo funkčné obdobie Klučku a Švábyho a počet ústavných sudcov sa znížil na 11. ÚS tak fungoval s 11-timi sudcami od 30. apríla 2004 do 21. januára 2007.
"Andrej Kiska v júni 2014 vymenoval zo šestice kandidátov na sudcov ÚS, ktorí boli zvolení v NR SR len Janu Baricovú. Podľa jeho slov: "Ostatní kandidáti nie sú dostatočne odborne spôsobilí na zastávanie postu sudcu ústavného súdu." Jana Baricová zaujala jednu z pozícií ústavných sudcov, ktorým vypršalo funkčné obdobie začiatkom júna 2014 (bývalí sudcovia Ján Luby, Ján Auxt a Juraj Horváth)."
SME, 18. septembra 2014:
"Prezident požiadal NR SR, aby na voľné dve miesta navrhli ďalších štyroch kandidátov. Tí kandidáti, ktorí neboli vybraní spolu s Baricovou podali sťažnosť na Ústavný súd. Predseda parlamentu Pavol Paška nové voľby ešte nevyhlásil, čaká, kým Ústavný súd o danej veci rozhodne."
Čaká sa však na rozhodnutie Ústavného súdu, ktorý rozhodne, či prezident mal právo vymenovať zo šiestich kandidátov zvolených v parlamente len jedného, konkrétne Janu Baricovú (mali byť vymenovaní traja).
TASR, 10. júla 2014:
"Predsedníčka Ústavného súdu SR Ivetta Macejková vysvetlila, že rozvrh práce teraz budú musieť urobiť na 11 sudcov, zvyšní dvaja im budú dosť chýbať, no rozhodnutie prezidenta akceptujú. „Ale potrebovali by sme 13 sudov, dnes je totiž na súde 9700 nevybavených vecí. Potrebujeme každého sudcu," zdôraznila s tým, že riadny chod súdu je však zabezpečený."
„…som vymenoval troch nových troch členov Súdnej rady.“
Prezident A. Kiska skutočne vymenoval ako nových členov Súdnej rady advokátov Jána Klučku, Jozefa Vozára a sudkyňu Najvyššieho súdu Elenu Berthotyovú. Tí vystriedali nominantov I. Gašparoviča — Eduarda Barányho, Gabrielu Šimonovú a Máriu Bujňákovú. Výrok hodnotíme ako pravdivý.
TASR, 18. júna 2014:
"Súčasný slovenský prezident Andrej Kiska taktiež odvolal troch členov Súdnej rady, Máriu Bujňákovú, Gabrielu Šimonovú a Eduarda Barányho, ktorí boli menovaní I. Gašparovičom. Za nových členov boli vymenovaní Ján Kľučka, Jozef Vozár a Elena Berthotyová."
Takúto výmenu nominantov prezidenta mu umožňuje na základe výkladu Ústavného súdy Ústava SR. Uznesenie (pdf.) Ústavného súdu Slovenskej republiky sp. zn. IV. ÚS 46/2011 zo 17. februára 2011:
"Ústavou Slovenskej republiky ustanovená vnútorná konštrukcia (zloženie) Súdnej rady Slovenskej republiky by stratila svoje racionálne opodstatnenie, ak by členovia Súdnej rady Slovenskej republiky po svojom ustanovení (zvolení, resp. vymenovaní) nemali žiadnu väzbu na tých, ktorí ich do tejto funkcie ustanovili (zvolili, vymenovali). Zloženie Súdnej rady Slovenskej republiky a spôsob jej uznášania vychádzajú teda (logicky a vedome) z požiadavky zachovania vzťahu (politickej) dôvery medzi členmi Súdnej rady Slovenskej republiky a subjektmi, ktoré ich do ich funkcií ustanovili, čomu zodpovedá oprávnenie týchto subjektov odvolať ich z funkcie aj z dôvodu „straty dôvery“, resp. aj z iného Ústavou Slovenskej republiky alebo zákonom neustanoveného dôvodu. "
Podľa Ústavy SR v čl. 102 ods. 1 písmeno h) Prezident "vymenúva a odvoláva vedúcich ústredných orgánov, vyšších štátnych funkcionárov a ďalších funkcionárov v prípadoch, ktoré ustanoví zákon; vymenúva a odvoláva rektorov vysokých škôl, vymenúva vysokoškolských profesorov, vymenúva a povyšuje generálov."
„Nie je žiadnym prekvapením, že som troch členov Súdnej rady vymenil. Avizoval som to dopredu.“
A. Kiska už v januári 2014 hovoril o zámere, v prípade jeho zvolenia, vymeniť členov Súdnej rady, ktorých môže zo zákona menovať prezident (troch členov). Výrok hodnotíme ako pravdivý.
"Aká je to spoločnosť, keď nefunguje spravodlivosť, súdnictvo? Šéf SLSP skonštatoval, že súdne rozhodnutia sa dajú kúpiť. To je strašné. Keby som sa stal prezidentom, v prvom rade vymením členov súdnej rady, ktorých môže menovať prezident, stanovil by som jasný etický kódex a naliehal by som na súdnu radu, že nesmie menovať sudcov, ktorí tento etický kódex nespĺňajú. Tlačil by som na vládu a parlament, aby bojovali za spravodlivú justíciu. Sudcovia sú v podstate neodvolateľní, uzavretá kasta, do ktorej sa nedá vstúpiť."
12. júna 2014, tri dni pre inauguráciou A. Kisku, denník Pravda uverejnil informáciu, že Kiska plánuje vymenovať nových členom Súdnej rady. Odvolal sa na informáciu z tímu A. Kisku.
„Všetci traja mnou navrhnutí (do funkcie člena Súdnej rady, pozn.) túto nomináciu prijali.“
Andrej Kiska krátko po uvedení do úradu odvolal zo Súdnej rady nominantov predošlého prezidenta Ivana Gašparoviča (Máriu Bujňákovú, Gabrielu Šimonovú a Eduarda Bárányho — ktorý sám zložil funkciu) a vymenoval novú trojicu — bývalého sudcu Ústavného súdu (ÚS) SR Jána Kľučku, bývalého člena Súdnej rady SR a vedeckého pracovníka Slovenskej akadémie vied (SAV) Jozefa Vozára a sudkyňu Najvyššieho súdu (NS) SR Elenu Berthotyovú, ktorí neodmietli — teda nomináciu prijali a boli vymenovaní. Výrok hodnotíme ako pravdivý.
TASR (18.jún 2014):
"Prezident Andrej Kiska odvolal troch členov Súdnej rady SR, Máriu Bujňákovú, Gabrielu Šimonovú a Eduarda Barányho. Na ich miesta vymenoval bývalého sudcu Ústavného súdu (ÚS) SR Jána Kľučku, bývalého člena Súdnej rady SR a vedeckého pracovníka Slovenskej akadémie vied (SAV) Jozefa Vozára a sudkyňu Najvyššieho súdu (NS) SR Elenu Berthotyovú. Hlava štátu to oznámila dnes na tlačovej konferencii v Bratislave."

References: čl. 134
 čl. 150
 čl. 134
 súd 
 súd 
 súd 
 súd 
 súd 
 čl. 134
 súd 
 súd 
 čl. 102